(6)Plnenie plánov obnovy a odolnosti členských štátov by malo predstavovať koordinované investičné a reformné úsilie v rámci celej Únie. Vďaka koordinovanému a súbežnému vykonávaniu a vďaka realizácii cezhraničných projektov by sa tieto reformy a investície mali navzájom posilňovať a mali by vytvoriť pozitívne externality v celej Únii. Približne jedna tretina vplyvu mechanizmu na rast a tvorbu pracovných miest v členských štátoch by teda mala byť externalitou pochádzajúcou z iných členských štátov.

(5)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(8)Plán prispieva k riešeniu štrukturálnych výziev a dláždi cestu dvojakej transformácii na zelené a digitálne hospodárstvo. Jeho štruktúru tvoria štyri tematické zoskupenia: zelená transformácia; digitálna transformácia; inteligentný, udržateľný a inkluzívny rast; zdravie a blahobyt. Plánujú sa komplexné reformy v oblasti dlhodobej starostlivosti, zdravotnej starostlivosti, trhu práce a dôchodkov, od ktorých sa očakáva dlhodobý vplyv, čím sa posilní odolnosť a udržateľnosť systému sociálneho zabezpečenia krajiny. V centre pozornosti plánu obnovy a odolnosti Slovinska sú aj ekologické a digitálne opatrenia. Pokiaľ ide o zelenú transformáciu, plán zahŕňa opatrenia, ktorých cieľom je uvoľniť potenciál obnoviteľných zdrojov energie pri súčasnom zaistení ochrany prírody, podporiť energetickú obnovu budov, zmierniť riziká spojené so zmenou klímy, zlepšiť vodné hospodárstvo, podporiť udržateľnú mobilitu a uplatňovať zelené plánovanie rozpočtu a podporiť obehové hospodárstvo. V rámci celého plánu sa predpokladajú aj významné investície na podporu zelenej transformácie, napríklad do udržateľného turistického ubytovania, podpory zeleného verejného obstarávania a zelených zručností. Čo sa týka digitálnej transformácie, očakáva sa, že cielenými opatreniami sa prispeje k digitalizácii verejného aj súkromného sektora. Patrí medzi ne ďalšia digitalizácia verejného sektora, najmä súdnictva a elektronického zdravotníctva, a opatrenia podporujúce digitálnu gramotnosť v systéme vzdelávania, zavádzanie elektronických identifikačných dokladov pre občanov a podniky, ako aj určité investície do pripojiteľnosti a digitálnych zručností s cieľom znížiť digitálnu priepasť.

(9)Medzi opatrenia zamerané primárne na pilier inteligentného, udržateľného a inkluzívneho rastu patrí reforma trhu práce a dôchodková reforma, ktoré by mali prispieť k zvýšeniu miery zamestnanosti starších pracovníkov a k rastu potenciálneho HDP, ako aj riešiť otázku dlhodobej fiškálnej udržateľnosti a primeranosti dôchodkového systému. Očakáva sa, že vďaka právnym predpisom zavádzajúcim režim skráteného pracovného času sa zvýši odolnosť trhu práce voči otrasom. Cielené reformy a investície by mali spoločne podporiť produktivitu a environmentálnu udržateľnosť v podnikoch, a to aj v cestovnom ruchu a odvetví kultúry, zatiaľ čo reformy verejných inštitúcií by podľa očakávaní mali prispieť k znižovaniu administratívnej záťaže. Inteligentný, udržateľný a inkluzívny rast sa podporuje ďalšími opatreniami, najmä v oblasti výskumu, vývoja a inovácií, vzdelávania, ako aj investíciami do podpory zelenej a digitálnej transformácie. Na podporu sociálnej a územnej súdržnosti v Slovinsku plán obsahuje opatrenia zamerané na ponuku cenovo dostupného bývania s cieľom zmierniť vplyv krízy na mladé rodiny a marginalizované osoby, opatrenia na preklenutie digitálnej priepasti medzi vidieckymi a mestskými oblasťami, reformy trhu práce, reformy systému zdravotnej a dlhodobej starostlivosti a investície do celoživotného vzdelávania.

(10)Opatrenia, ktoré prispievajú primárne k pilieru týkajúcemu sa zdravia a ekonomickej, sociálnej a inštitucionálnej odolnosti, zahŕňajú reformy a investície, ktoré majú za cieľ posilniť dostupnosť, účinnosť a finančnú udržateľnosť systémov zdravotnej a dlhodobej starostlivosti. Očakáva sa, že sa nimi zabezpečí vymedzenie práv vyplývajúcich zo zákonného zdravotného poistenia, reštrukturalizuje systém doplnkového zdravotného poistenia, zreformuje systém odmeňovania v prípade zdravotníckych povolaní a zabezpečí jeho finančná udržateľnosť. Investície do zručností pracovníkov primárnej zdravotnej starostlivosti, modernizácia infraštruktúry neodkladnej zdravotnej starostlivosti a liečby infekčných chorôb by mali zvýšiť dostupnosť, odolnosť a pripravenosť systému zdravotnej starostlivosti. Prijatím komplexných právnych predpisov, ktorými sa riadi systém dlhodobej starostlivosti, by sa mali integrovať služby zdravotnej a sociálnej starostlivosti, zatiaľ čo investície do zariadení opatrovateľskej starostlivosti by mali zvýšiť dostupnosť a kvalitu starostlivosti. Plán zahŕňa aj významné opatrenia na zlepšenie efektívnosti a účinnosti verejnej správy, a to aj prostredníctvom jej digitálnej transformácie. Plán obnovy a odolnosti Slovinska takisto zahŕňa politiky pre budúcu generáciu, napríklad reformy a investície s cieľom zvýšiť kvalitu vzdelávania, vybaviť školy kľúčovou infraštruktúrou a kompetenciami na digitálnu a zelenú transformáciu a podporiť zamestnanosť mladých ľudí.

Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev

(11)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu adresovaných dotknutému členskému štátu vrátane ich fiškálnych aspektov, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra.

(12)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Slovinsku v rámci európskeho semestra v rokoch 2019 a 2020, a to najmä v oblasti dlhodobej starostlivosti, zdravotnej starostlivosti, dôchodkov a trhu práce, vzdelávania a zručností, výskumu, vývoja a inovácií, zelenej a digitálnej transformácie, podnikateľského prostredia a verejného obstarávania.

(13)Plán obsahuje kľúčové štrukturálne reformy systémov dlhodobej starostlivosti, zdravotnej starostlivosti a dôchodkového systému v súlade s dlhodobými odporúčaniami. Očakáva sa, že vykonaním reforiem sa i) výrazne zvýši odolnosť systému sociálneho zabezpečenia Slovinska; ii) zvýši kvalita a dostupnosť dlhodobej a zdravotnej starostlivosti, ako aj primeranosť dôchodkov a iii) prispeje k dlhodobej fiškálnej udržateľnosti so zreteľom na významné demografické výzvy. O plánovanom zákone o dlhodobej starostlivosti, ktorý v Slovinsku predstavuje prvý komplexný právny predpis v tejto oblasti, sa diskutuje už viac než desať rokov. Reformou sa zavedie nový pilier sociálneho zabezpečenia zameraný na osobitné potreby osôb, ktoré potrebujú dlhodobú starostlivosť, čím sa zaistí rovnaký prístup bez ohľadu na sociálno-ekonomické postavenie. Očakáva sa, že osobitným zákonom sa zabezpečia diverzifikovanejšie zdroje financovania, predovšetkým zavedením povinného poistenia dlhodobej starostlivosti. Pokiaľ ide o zdravotnú starostlivosť, očakáva sa, že reforma zaistí rozsiahly rad práv v rámci systému povinného zdravotného poistenia, zabezpečí finančnú udržateľnosť systému zdravotnej starostlivosti a zlepší jeho riadenie a výkonnosť, a to aj zriadením nezávislého orgánu, ktorý bude monitorovať aspekty kvality a bezpečnosti. Čo sa týka trhu práce, reformami sa zvýši účasť na trhu práce a uľahčí sa prerozdelenie pracovnej sily – predovšetkým prostredníctvom odbornej prípravy a aktívnych politík trhu práce – čo je v období hospodárskej transformácie kľúčovým faktorom. Dôchodkovou reformou sa bude riešiť fiškálna udržateľnosť systému pri súčasnom zabezpečení medzigeneračnej spravodlivosti a primeranosti dôchodkov.

(14)Očakáva sa, že plán prispeje k zmierňovaniu vplyvu krízy na sociálnu oblasť a oblasť zamestnanosti, a to aj prostredníctvom reformy režimu skráteného pracovného času, podpory pružnejších foriem pracovného času a opatrení zameraných na zvýšenie cenovej dostupnosti bývania. Okrem toho by opatrenia v oblasti trhu práce a vzdelávania obsiahnuté v pláne mali zvýšiť zamestnateľnosť nízkokvalifikovaných a starších pracovníkov, zlepšiť relevantnosť vzdelávania a odbornej prípravy pre trh práce a podporiť celoživotné vzdelávanie a aktivačné opatrenia, a to aj prostredníctvom vyššej digitálnej gramotnosti.

(15)Plán takisto zahŕňa štrukturálne reformy zamerané na posilnenie vnútroštátneho inštitucionálneho rámca. Obsahuje reformy na zlepšenie hospodárskej súťaže a profesionalizáciu verejného obstarávania. Ďalej zahŕňa reformy, ktorými sa zlepšuje prístup k financovaniu a podnikateľské prostredie, konkrétne posilnením kapitálových trhov, znížením administratívnej záťaže a skvalitnením digitálnych verejných služieb.

(16)Očakáva sa, že plán prispeje k prednostnej realizácii pripravených verejných investičných projektov a presadzovaniu súkromných investícií na podporu oživenia hospodárstva. Investície v pláne sa zameriavajú na zelenú a digitálnu transformáciu, najmä na obnoviteľné zdroje energie, energetickú hospodárnosť verejných budov, protipovodňovú ochranu, železničnú dopravu, širokopásmové pripojenie a digitálne zručnosti, ako aj a na výskum, vývoj a inovácie. Plán takisto prispieva k podpore digitálnych kapacít podnikov, elektronického obchodu a elektronického zdravotníctva.

(17)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu obnovy a odolnosti Slovinska, a to bez ohľadu na skutočnosť, že Slovinsko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky. Relevantné už nie je ani odporúčanie dosiahnuť strednodobý rozpočtový cieľ v roku 2020, a to z dôvodu uplynutia príslušného rozpočtového obdobia, ako aj aktivácie všeobecnej únikovej doložky Paktu stability a rastu v marci 2020 v súvislosti s krízou spôsobenou pandémiou.

Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti

(18)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť členského štátu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(19)Zo simulácií útvarov Komisie vyplýva, že plán má potenciál zvýšiť do roku 2026 HDP Slovinska o 1,1 % až 1,7 %. Po 20 rokoch by HDP mohol byť vyšší o 0,5 %. Očakáva sa, že hospodársky stimul vyplývajúci z plánu podporí aj oblasť verejných financií.

(20)Očakáva sa, že plán obnovy a odolnosti Slovinska zlepší makroekonomickú výkonnosť krajiny, najmä zvýšením produktivity hospodárstva a dlhodobého rastu a vytvorením inovačných ekosystémov hospodárskej a podnikateľskej infraštruktúry. Plán ďalej zahŕňa opatrenia na zlepšenie prístupu ku kapitálu pre nové a inovačné podniky, podporu investícií do výskumu a inovácií a zlepšenie koordinácie medzi výskumnými ústavmi a podnikmi, ako aj medzi výskumnými pracovníkmi. Vytvorením trhu s alternatívnymi investičnými fondmi sa Slovinsko usiluje nasmerovať viac zdrojov do výskumu a inovácií realizovaných startupmi a malými a strednými podnikmi. Ďalšie opatrenia by mali podľa očakávaní zvýšiť produktivitu v celom hospodárstve zabezpečením efektívnejšej digitálnej a fyzickej infraštruktúry a investovaním do ľudského kapitálu, a to aj v konkrétnych odvetviach ako obehové hospodárstvo, udržateľné potravinové systémy, cestovný ruch a kultúra.

(21)Plán obnovy a odolnosti Slovinska sa zaoberá riešením výziev v oblasti zamestnanosti a sociálnej oblasti, ktoré sú relevantné z hľadiska vykonávania Európskeho piliera sociálnych práv. Systém na podporu mladých ľudí pri vstupe na trh práce by mal podporovať rovnosť príležitostí a prístup na trh práce. Prispôsobovaním pracovného prostredia potrebám osôb so zdravotným postihnutím by sa malo podporovať začlenenie. Viaceré prvky reforiem systémov dlhodobej a zdravotnej starostlivosti by mali zlepšiť ich dostupnosť a odolnosť. Investície a reformy do cenovo dostupného bývania by mali takisto prispieť k sociálnemu začleneniu a znižovaniu chudoby. Súčasťou plánu sú investície do zručností a ľudského kapitálu, podpory celoživotnej odbornej prípravy a do vybavenia študentov zručnosťami pre budúcnosť, napríklad tými, ktoré sú potrebné na účely zelenej a digitálnej transformácie.

Zásada „výrazne nenarušiť“

(22)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie (hodnotenie A) na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“).

(23)Slovinsko poskytlo podrobné posúdenie každého opatrenia zahrnutého v pláne obnovy a odolnosti v súlade technickým usmernením Európskej komisie týkajúcim sa uplatňovania zásady „výrazne nenarušiť“ (2021/C 58/01). Očakáva sa, že v pláne obnovy a odolnosti Slovinska sa zabezpečí predchádzanie výraznému narušeniu environmentálnych cieľov tak, že sú doň vybraté opatrenia, ktoré buď významne prispievajú k environmentálnemu cieľu, alebo majú na environmentálne ciele nulový alebo zanedbateľný predvídateľný vplyv. Ostatné opatrenia vrátane rozsiahlych systémov podpory sú navrhnuté tak, aby sa zabezpečil súlad s danou zásadou vo všetkých fázach vykonávania, a to v relevantných prípadoch aj počas postupu verejného obstarávania a vo všetkých prípadoch v rámci konečných výstupov. Pokiaľ ide o opatrenia, ktoré si v súlade s usmernením Komisie vyžadujú vecné posúdenie, ako je napríklad výroba energie z obnoviteľných zdrojov a diaľkové vykurovanie, vodné hospodárstvo, udržateľná mobilita, digitalizácia, investície do cestovného ruchu a výstavba nových budov, Slovinsko sa prostredníctvom svojho plánu a osobitných míľnikov a cieľov zaviazalo výrazne nenarušiť žiadny zo šiestich environmentálnych cieľov. Kritériá týkajúce sa zásady „výrazne nenarušiť“ sú ako také začlenené do míľnikov súvisiacich s výberovým konaním pre príslušné projekty a v relevantných prípadoch sú v príslušných míľnikoch uvedené odkazy na zoznam vylúčených subjektov.

Príspevok k zelenej transformácii vrátane biodiverzity